b"\n_START_ARTICLE_\nSpansketrappen\n_START_PARAGRAPH_\nSpansketrappen (Scalinata di Spagna) i Roma ligger ved den ene enden av Via Condotti. Ved trappens fot ligger Piazza di Spagna, og i den \xc3\xb8vre enden er Piazza Trinit\xc3\xa0 dei Monti og kirken Trinit\xc3\xa0 dei Monti. Trappen best\xc3\xa5r av i alt 136\xc2\xa0trinn. Trappen ble i sin tid finansiert av den franske diplomaten Stefano Gueffier og kostet 20\xc2\xa0000 scudi._NEWLINE_Navnet skyldtes Den spanske ambassade, som hadde etablert den f\xc3\xb8rste permanente, utenlandske representasjonsbolig i Roma. De spanske diplomatene holder fremdeles til her, i bygningen mellom Via Borgognona og Via Frattina. P\xc3\xa5 1600-tallet, da Spanias ambassad\xc3\xb8r til pavestolen holdt til her, ble omr\xc3\xa5det rundt hans hovedkvarter ansett som spansk territorium. F\xc3\xb8lgelig risikerte utlendinger som forvillet seg inn i omr\xc3\xa5det, \xc3\xa5 bli tvangsrekruttert til den spanske h\xc3\xa6ren.\n_START_SECTION_\nHistorikk\n_START_PARAGRAPH_\nSpansketrappen er designet av Francesco De Sanctis etter generasjoner med intense diskusjoner om hvordan den bratte, kuperte skr\xc3\xa5ningene opp til kirken skulle urbaniseres. P\xc3\xa5 1600-tallet bestemte de franske eierne av Trinit\xc3\xa0 dei Monti seg for \xc3\xa5 forbinde kirken med Piazza di Spagna ved hjelp av en trapp med en rytterstatue av Ludvig XIV p\xc3\xa5 toppen. Pave Alexander VII var imidlertid ikke s\xc3\xa5 glad ved tanken p\xc3\xa5 en statue av en fransk konge i pavebyen, og f\xc3\xb8rst p\xc3\xa5 1720-tallet kom man frem til l\xc3\xb8sningen, som ble en stor trapp med flere avsatser. Trappen ble anlagt i \xc3\xa5rene 1723\xe2\x80\x931725, og har blitt restaurert flere ganger, siste gang i 1995._NEWLINE_Hvert \xc3\xa5r i mai m\xc3\xa5ned blir halve monumentet dekket av blomsterpotter fulle av asalea. I nyere tid har Spansketrappen v\xc3\xa6rt et popul\xc3\xa6rt sted \xc3\xa5 spise medbrakt lunsj. Myndighetene har blant annet fors\xc3\xb8kt \xc3\xa5 hindre at trappen blir en offentlig rasteplass ved \xc3\xa5 b\xc3\xb8telegge folk som spiser matpakker der.\n_START_SECTION_\nCasina Rossa\n_START_PARAGRAPH_\nP\xc3\xa5 Piazza di Spagna, til h\xc3\xb8yre n\xc3\xa5r en vandrer opp trappen, st\xc3\xa5r huset, \xc2\xabCasina Rossa\xc2\xbb med adressen #26 Piazza di Spagne, hvor den engelske poeten John Keats bodde. Det var ogs\xc3\xa5 her han d\xc3\xb8de i 1821. Det er n\xc3\xa5 et minnested dedikert til dikterens minne. Stedet drives av den britiske stat som et Keats-Shelley museum. Mus\xc3\xa9et viser ulike memorabilia knyttet til Keats og hans generasjon britiske romantikere, spesielt Percy Bysshe Shelley og Lord Byron._NEWLINE_Midt p\xc3\xa5 piazzaen, ved trappens fot, st\xc3\xa5r fontenen La Barcaccia (\xc2\xabden stygge b\xc3\xa5ten\xc2\xbb) fra barokken, et verk som p\xc3\xa5 noe usikkert grunnlag krediteres Pietro Bernini, far til den mer ber\xc3\xb8mte Gian Lorenzo Bernini. Trykket i akvedukten som f\xc3\xb8rer vann hit, er sv\xc3\xa6rt lavt, s\xc3\xa5 Bernini tegnet en stygg, gammel b\xc3\xa5t (barcaccia) som ligger halvt sunket i en grunn dam, til minne om en b\xc3\xa5t som fl\xc3\xb8t helt hit under en flom i Tiberen._NEWLINE_P\xc3\xa5 venstre side av Spansketrappen har den amerikanske kjeden McDonald's, til romernes store irritasjon, anlagt Romas f\xc3\xb8rste hamburgerrestaurant."